SL Uradni list Evropske unije CE 259/73

Evropska strategija na področju biološke raznovrstnosti (COP 9) in biološke varnosti (COP-MOP 4)

P6_TA(2008)0179

Resolucija Evropskega parlamenta z dne 24. aprila 2008 o pripravah na srečanje COP-MOP o biotski raznovrstnosti in biološki varnosti v Bonnu v Nemčiji

(2009/C 259 E/13)

Evropski parlament,

— ob upoštevanju 9. konference pogodbenic (COP9) Konvencije Združenih narodov o biotski raznovrstnosti (CBD, v nadaljevanju Konvencija), ki bo potekala v Bonnu v Nemčiji od 19. do 30. maja 2008,

— ob upoštevanju 4. srečanja pogodbenic (MOP4) Kartagenskega protokola o biološki varnosti (BSP, v nadaljevanju Protokol), ki bo potekalo v Bonnu v Nemčiji od 12. do 16. maja 2008,

— ob upoštevanju svoje resolucije z dne 22. maja 2007 o zaustavitvi upadanja biotske raznovrstnosti do leta 2010 (1),

— ob upoštevanju člena 108(5) svojega Poslovnika,

A. ker je konvencija največji svetovni sporazum o zaščiti biotske raznovrstnosti, ki govori o ohranjanju in trajnostni rabi biotske raznovrstnosti ter o pošteni in pravični delitvi koristi rabe genetskih virov; ker je Konvencijo podpisalo 190 pogodbenic, med njimi vseh 27 držav članic in Evropska skupnost,

B. ker so se pogodbenice Konvencije zavezale, da bodo do leta 2010 občutno upočasnile upadanje biotske raznovrstnosti ter vzpostavile svetovno mrežo zaščitenih območij, najprej kopenskih do leta 2010 in nato morskih do leta 2012,

C. ker je verodostojnost Konvencije odvisna od izpolnjevanja zastavljenih ciljev,

D. ker je verodostojnost Evropske unije v zvezi s Konvencijo vprašljiva zaradi pomanjkljivega izvajanja notranje zakonodaje in politik o biotski raznovrstnosti, kakršni sta Direktivi o pticah (2) in habitatih (3), zaradi nezadostnega dejanskega dela za uresničitev zaveze, da do leta 2010 na svojem ozemlju ustavi upadanje biotske raznovrstnosti, ter zaradi njene nepripravljenosti, da začne na besedilih osnovana pogajanja za pravno zavezujoči instrument za dostop in porazdelitev koristi, ter da priskrbi novo in dodatno ciljno financiranje izvajanja konvencije v državah v razvoju,

E. ker imajo upadanje biotske raznovrstnosti v gozdovih, krčenje gozdov in podnebna kriza takšne razsežnosti, da je treba glede krčenja in propadanja gozdov nujno ukrepati pred letom 2012,

F. ker je treba zapolniti velike vrzeli v izvajanju delovnih programov Konvencije,

G. ker je bil na zadnjem srečanju Konvencije narejen korak k okrepljeni vlogi predstavnikov domorodnih ljudstev in lokalnih skupnosti v nadaljnjih pogajanjih o dostopu in porazdelitvi koristi in njihovi pravici za določitev prednosti na njihovih ozemljih, kakor je opredeljeno v Deklaraciji ZN o človekovih pravicah domorodnih ljudstev,

H. ker so bile pogodbenice na zadnjem srečanju Konvencije povabljene k okrepljenim prizadevanjem za boljše izvajanje zakonodaje o gozdovih in za reševanje vprašanja trgovine v zvezi z gozdovi,

I. ker je zadnja konferenca konvencije potrdila uporabo previdnostnega pristopa pri uporabi t. i. terminatorske tehnologije (Genetic Use Restriction Technology) in priporočila, naj se poskusi na terenu in komercialna uporaba ne odobrijo,

J. ker bodo podnebne spremembe še poslabšale stanje svetovne biotske raznovrstnosti, kar bo povzročilo propadanje ekosistemov in izumiranje vrst ter vplivalo na človekov razvoj in izkoreninjanje revščine,

K. ker je ocenjeno, da je približno 20 % svetovnih emisij ogljika posledica krčenja in propadanja gozdov,

L. ker sta Konvencija ZN o biotski raznovrstnosti (CBD) in Konvencija ZN o pomorskem pravu (UNCLOS) mednarodni pravni okvir za zaščito morskega okolja kot celote; ker še vedno ni krovnega pravno zavezujočega sporazuma, ki bi zagotovil, da bi se sedanje obveznosti dosledno uporabljale na vseh morskih področjih, vključno z mednarodnimi vodami odprtih morij,

M. ker ima Konvencija bistveno vlogo pri podpori dela generalne skupščine Združenih narodov glede zaščitenih morskih območij zunaj nacionalne sodne pristojnosti, tako da prispeva znanstvene in po potrebi tehnične informacije ter svetuje glede morske biotske raznovrstnosti,

1. je zelo zaskrbljen zaradi upadanja biotske raznovrstnosti in vse večje ekološke sledi EU, katere učinki na biotsko raznovrstnost segajo daleč onkraj meja EU;

2. poziva Komisijo in države članice, naj prevzamejo vodenje in pokažejo odločnost s sprejetjem in podporo konkretnih ukrepov za zaščito biotske raznovrstnosti doma in v mednarodnem okolju;

3. poziva države članice, Komisijo in druge pogodbenice Konvencije o biotski raznovrstnosti, naj ustanovijo mednarodni znanstveni forum o biotski raznovrstnosti, ki naj svetuje konvenciji in oblikuje izčrpno svetovno mapo območij, ki so zelo pomembna za ohranjanje biotske raznovrstnosti;

4. priznava prispevek evropskega omrežja zaščitenih območij Natura 2000 kot mejnika prizadevanj EU za izpolnitev mednarodnih in notranjih obveznosti glede biotske raznovrstnosti in velikega prispevka v globalnem omrežju zaščitenih območij; poziva Komisijo in države članice, naj zagotovijo dosledno izvajanje Direktive o pticah in habitatih, ter močno nasprotuje vsakršnim poskusom, da bi oslabili zaščito, ki ju direktivi nudita;

5. meni, da mora Konvencija med pogovori v Okvirni konvenciji ZN o spremembi podnebja glede zmanjševanja emisij toplogrednih plinov zaradi krčenja in propadanja gozdov v državah v razvoju ter zagotoviti skladnost s svojimi cilji in cilji ohranjanja biotske raznovrstnosti gozdov;

6. poziva k okrepljenim prizadevanjem, da bi se izboljšale sinergije med Konvencijo, Konvencijo ZN o boju proti dezertifikaciji d in Okvirno konvencijo ZN o spremembi podnebja na področju blaženja podnebnih sprememb in prilagajanja tem spremembam;

7. odločno poziva Komisijo in države članice, naj:

— zagotovijo, da bodo odločitve, sprejete na konferenci COP9, prilagojene izvajanju programa Konvencije o zaščitenih območjih in krepitvi izvajanja za dosego ciljev, zastavljenih za leto 2010, zlasti glede delovnega programa Konvencije,

— finančno podprejo pobudo „LifeWeb“, ki združuje prostovoljno delovanje subjektov, ki opredeljujejo zaščitena območja in jih upravljajo, ter prostovoljne prispevke donatorjev za namensko (so)financiranje,

— prevzamejo vodilno vlogo v pogajanjih za sprejetje poštene in pravične ter pravno zavezujoče mednarodne ureditve o dostopu do genskih virov in porazdelitvi njihovih koristi; meni, da je bistveno, da se na konferenci COP9 doseže napredek pri določanju glavnih elementov mednarodne ureditve o dostopu do genskih virov in porazdelitvi njihovih koristi, ter zagotovi popolna skladnost z nacionalno zakonodajo držav izvora, da bi se zagotovili učinkoviti ukrepi proti biopiratstvu,

— povečajo sinergijo in povezanost med Okvirno konvencijo ZN o spremembi podnebja in Konvencijo ZN o biotski raznovrstnosti za dosego kar najboljših rezultatov pri blaženju podnebnih sprememb, zaščiti biotske raznovrstnosti in trajnostnem človekovem razvoju,

— meni, da bi morala biti ohranjanje in trajnostna raba biotske raznovrstnosti med najpomembnejšimi temami konference COP9,

— zagotovijo priznanje, da je učinkovito upravljanje in financiranje zaščitenih območij in njihovih omrežij nujno, ter sprejetje inovativnih in trajnih finančnih mehanizmov, ki bodo prispevali k ohranjanju in trajnostni rabi biotske raznovrstnosti,

— izvedejo presojo vpliva na ravni EU o sušah in pomanjkanju vode kot posledici podnebnih sprememb ter o učinkih na habitate divjih živali s poudarkom na območjih, kjer gnezdijo ptice selivke, in spodbujajo mednarodno sodelovanje pri varovanju ptic selivk in sezonskih mokrišč, v katerih dobijo vodo in hrano,

— zagotovijo, da se na konferenci COP9 pogodbenice povabi k pogovorom in sprejetju skupnih načel in meril glede dobrega upravljanja z gozdovi, pri čemer naj izhajajo iz napredka, ki je že dosežen v okviru različnih regionalnih projektov izvajanja zakonodaje, upravljanja in trgovanja na področju gozdov (FLEG/T) ter amazonskega sporazuma,

— zagotovijo pripravljenost pogodbenic na konferenci COP9, da začnejo pogovore za sprejetje globalnih mehanizmov za ureditev sečnje lesa in trgovine z njim ter se tako spopadejo z nezakonito sečnjo in spodbudijo trajnostno rabo gozdnih virov ter da sprejmejo nacionalno zakonodajo, ki bo preprečevala trženje nezakonite in uničevalne sečnje lesa in lesnih izdelkov,

— zagotovijo, da na priporočilo konference COP9 pogodbenice nadalje vključijo vidik učinkov podnebnih sprememb na biotsko raznovrstnost gozdov in odzivanje nanje v nacionalne strategije in akcijske načrte o biotski raznovrstnosti ter v nacionalne programe za gozdove in druge strategije v zvezi z gozdovi ter da podprejo raziskave za boljše razumevanje učinkov podnebnih sprememb na biotsko raznovrstnost gozdov,

— zagotovijo pospešitev izvajanja sedanjih obveznosti za boljše ohranjanje in trajnostno upravljanje biotske raznovrstnosti morja, da se zaščiti biotsko raznovrstnost morja pred uničevalnimi dejavnostmi,

— zagotovijo, da se na konferenci COP9 sprejme predlagani sveženj znanstvenih meril za določitev morskih območij, ki jih je treba zaščititi, in za reprezentativna omrežja zaščitenih morskih območij po priporočilih strokovne delavnice o ekoloških merilih in biogeografskih sistemih razvrščanja za morska območja, ki jih je treba zaščititi,

— zagotovijo, da si pogodbenice na konferenci COP9 začnejo prizadevati za skupni pristop k upravljanju z biotsko raznovrstnostjo morij v območjih, ki niso pod nacionalno zakonodajo, da bi tako uveljavile sprejeta merila ter razširile nacionalna in regionalna omrežja zaščitenih morskih območij na mednarodne vode, ki niso pod nacionalno sodno pristojnostjo,

— spodbujajo države k začetku pogajanj o sporazumu, ki bo uveljavil konvencijo ZN o pomorskem pravu (UNCLOS), za zaščito biotske raznovrstnosti morij na območjih, ki niso pod nacionalno sodno pristojnostjo o, da se dolgoročno zagotovi integrirano upravljanje,

— zagotovijo, da se na konferenci COP 9 sprejme končna odločitev o prepovedi vseh t. i. terminatorskih tehnologij, in da se sprejme moratorij na sproščanje v okolje, vključno s poskusi na terenu, in komercialno uporabo genetsko spremenjenih dreves,

— zagotovijo, da konferenca COP9 omogoči ad hoc delovni skupini generalne skupščine ZN dostop do priporočil glede morske in obalne biotske raznovrstnosti omenjene strokovne delavnice,

— prevzamejo vodilno vlogo na srečanju pogodbenic Kartagenskega protokola za zagotovitev pravno zavezujočega režima za odgovornost širokega obsega,

— zagotovijo, da se na konferenci COP9 nujno obravnava negativne posledice proizvodnje biomase za energijo, zlasti proizvodnja biogoriv, za biotsko raznovrstnost ter avtohtone in lokalne skupnosti,

— spodbujajo popolno izvajanje vodilnih načel konference glede invazivnih tujih vrst in v skladu s tem sprejmejo zakonodajo EU, da bi zagotovili celostno soočanje z nevarnostjo invazivnih tujih vrst za habitate in vrste v Evropski uniji,

— spodbujajo izvajanje Delovnega programa o zaščitenih območjih, zlasti njegovega cilja iz točke 2.2, ki poskuša okrepiti in zavarovati vključitev domorodnih in lokalnih skupnosti ter ustreznih zainteresiranih strani v opredeljevanje zaščitenih območij in njihovo upravljanje, med drugim s spodbujanjem ozaveščenosti glede dejavnosti blaženja in prilagajanja s krepitvijo sodelovanja med upravnimi organi in lastniki zemljišč,

— spodbujajo in podprejo sisteme certificiranja za trajnostno gozdarstvo in drugo poljedelstvo, vključno z biogorivi in sajenjem dreves na območjih, kjer živinoreja nazaduje,

8. pozdravlja pobudo konference COP9 za vzpostavitev dialoga na visoki ravni s parlamentarci ter izraža svojo podporo dejstvu, da so parlamentarci udeleženi kot pomembna skupina pri učinkovitem izvajanju treh ciljev konvencije;

9. naroči svojemu predsedniku, naj to resolucijo posreduje Svetu in Komisiji ter vladam in parlamentom pogodbenic Konvencije.

(1) UL C 102 E, 24.4.2008, str. 117.

(2) UL L 103, 25.4.1979, str. 1. Direktiva, kakor je bila nazadnje spremenjena z Direktivo 2006/105/ES (UL L 363, 20.12.2006, str. 368).

(3) UL L 206, 22.7.1992, str. 7. Direktiva, kakor je bila nazadnje spremenjena z Direktivo 2006/105/ES.